Il prin di
Novembar la television in lenghe galese S4C [Siânnel Pedwar Cymru] e
à finît trente agns. L’aniversari, che al ven celebrât cul tornâ
a proponi une schirie di programs che a àn fat la storie de
emitente, al è stât massime la ocasion par fâ il pont sui
problemis di risolvi e su lis strategjiis di imbastî pal avignî. I
problemis plui grues a son chei di une riduzion des risorsis e dai
spetatôrs. Chest ultin aspiet al diven de incressite dal numar des
emitentis a disposizion e al compuarte ancje une diminuzion des
jentradis publicitariis. Cun di plui, a sbassâ lis risorsis a
disposizion e à contribuît ancje la decision dal guvier britanic di
no finanziâ plui in maniere direte la television galese, ma di lassâ
che i fonts publics a divegnin di un acuardi tra S4C e la BBC. In
ocasion des celebrazions pai 30 agns, il diretôr de emitente galese,
Ian Jones, al à comunicât che tra lis gnovis strategjiis che si
ponte a svilupâ si à il dopleament par inglês di un pôcs dai
programs, chei plui di atrat, di maniere di slargjâ il numar dai
spetatôrs. Si tratarès di un servizi disponibil suntun canâl di
acès secondari e al varès di jessi paiât cuntun aument de
publicitât. Un altri pas di fâ, al à zontât Ian Jones, al è chel
di recuperâ une part dal public, massime chel plui zovin, cul
svilupâ contignûts che a ledin ben no dome pe television, ma ancje
par altris plateformis tant che telefonie celulâr, tablets e v.i.
Font:
BBC, 01/11/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn zho_Hans